Leikir þriðju deildar liðanna á Vesturlandi Miðvikudaginn 14. júní tók lið Kára á móti Skallagrímsmönnum á Skaganum . Lið Kára hefur aldeilis verið í gírnum og skorað mikið í síðustu leikjum og ekki breyttu þeir út af vananum á móti Skallagrími því Kári sigraði leikinn með sjö mörkum gegn tveimur á Akranesvelli . Sunnudaginn 18. júní léku Vesturlandsliðin þrjú í c riðli 3. deildar , Kári á útivelli en Snæfell og Skallagrímur á heimavelli . Kári hélt á Hofsós þar sem þeir léku á móti heimamönnum í liði Neista . Kári var sterkara liðið í leiknum og sigraði með fjórum mörkum gegn engu marki heimamanna . Skallagrímur tók á móti Tindastóli á Skallagrímsvelli í Borgarnesi á sunnudag . Höfðu heimamenn betur í þeim leik , sem þeir unnu með tveimur mörkum gegn einu marki Tindastóls . Þá tók lið Snæfells á móti liði Hvatar frá Blönduósi á Stykkishólmsvelli , einnig á sunnudag . Ekki gekk leikurinn nógu vel hjá heimamönnum en úrslitin urður þau að Hvöt sigraði leikinn með sex mörkum gegn tveimur mörkum heimamanna . Staðan í deildinni er sú eftir þessa fjóra leiki í síðustu viku að Kári heldur sínu striki og er í 1. sæti c riðils með 15 stig og hefur liðið nú skorað 32 mörk en fengið á sig 9 . Skallagrímur er kominn í 3. sæti með 9 stig og hafa þeir skorað 12 mörk en fengið á sig 13 . Snæfell er í 6. og neðsta sæti riðilsins með 1 stig og hafa þeir skorað 7 mörk en fengið á sig 33 mörk .